MÄLESTADES ERIK TOHVRIT | Rein Veidemann: „Erik Tohvri oli fenomen.“
„Erik Tohvri raamatud jäävad kindlasti raamatukogudes ka järgnevate aastate ja isegi aastakümnete enim laenutatavate teoste nimekirja. Tegemist on tõsiselt võetava autoriga, kes andis oma panuse just nimelt keskmise ja vanema põlvkonna elulugude jälgimisel ja kaasaelamisel. Erik Tohvri loomingus oli kaasaelamise moment väga olulisel kohal. See iseloomustab teda,“ räägib kirjandusteadlane ja ajakirjanik Rein Veidemann (pildil).
„Ma olen Tohvrist kirjutanud. Temast kui rahvakirjanikust. Selle vana kadunud tiitli järgi, mida minu põlvkond mäletab. Tema oli selles mõttes rahvakirjanik, et tema romaanid on nagu „Õnne 13“. Need on alati olnud lihtsate süžeedega tavaliste eestlaste elulood. Hästi komponeeritud, läbi kirjutatud, psühholoogiliselt usutavad,“ ütleb Veidemann. „Paradoksaalsel kombel oli ta raamatukogudes laenutamistes alati kõige kõrgemal kohal. See tähendab, et tema lugejaskond oli väga suur. Aga raamatute ostjaskond nii suur ei olnud. See tähendab, et tema raamatuid loeti öökapiraamatutena.“
Veidemann räägib, et Tohvri tuli kirjandusse hilises eas: „Alustas ta ju kirjutamist pensionärina, nagu ta enda kohta ütles. Aga ta jõudis selle aja jooksul kirjutada meeletul hulgal teoseid. Selles mõttes on Erik Tohvri fenomen.“